L 17/84
HU
Az Európai Unió Hivatalos Lapja
2023.1.19.
A BIZOTTSÁG (EU) 2023/131 VÉGREHAJTÁSI RENDELETE (2023. január 18.) a Kínai Népköztársaságból és Thaiföldről származó menetelt temperöntvény és gömbgrafitos öntöttvas csőszerelvények és -illesztések behozatalára vonatkozó végleges dömpingellenes vám kivetéséről szóló (EU) 2019/1259 végrehajtási rendelet módosításáról, valamint a Kínai Népköztársaságból származó csőszerelvények és -illesztések behozatalának ellenőrzés alá helyezéséről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) és különösen annak 14. cikke (1) bekezdésére,
tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (2) és különösen annak 56. cikke (5) bekezdésére,
mivel:
(1)
Az (EU) 2019/1259 bizottsági végrehajtási rendelettel (3) az Európai Bizottság végleges dömpingellenes vámot vetett ki a Kínai Népköztársaságból (a továbbiakban: Kína) és Thaiföldről származó menetelt temperöntvény és gömbgrafitos öntöttvas csőszerelvények és -illesztések behozatalára, kivéve az ISO DIN 13 szerinti métermenettel rendelkező vágógyűrűs szerelvénytesteket és a kerek, menetes, fedél nélküli temperöntvény elágazó dobozokat (a továbbiakban: érintett termék).
(2)
Az érintett termék elsődleges nyersanyagai a fémhulladék, a koksz/villamos energia/gáz, a homok (az öntéshez) és a cink (a galvanizáláshoz).
A gyártási eljárás első lépése a fémhulladék olvasztása.
Ezt az öntési eljárás követi, amely során a folyékony fémet különböző formákba öntik, majd ezeket később darabolják.
A termékeket hosszadalmas temperálási folyamatnak kell alávetni annak érdekében, hogy a megfelelő képlékenységet biztosítsák olyan területeken történő felhasználáshoz, ahol például lökés- és rezgésállóság szükséges, továbbá ahol a termékeknek gyors hőmérséklet-változást kell kibírniuk.
Ezt követően a szerelvények galvanizálhatók.
Ezt követően sor kerül a gyártás végső lépéseire, beleértve a menetvágást és más megmunkálást is.
(3)
Az (EU) 2019/1259 végrehajtási rendelet értelmében a B336 TARIC-kiegészítő kód alá tartozó (4) Jinan Meide Casting Co., Ltd (a továbbiakban: Jinan Meide) kínai exportáló gyártóra az (EU) 2019/1259 végrehajtási rendelettel bevezetett dömpingellenes intézkedések vonatkoznak.
(4)
2021 és 2022 folyamán a hasonló termék uniós gazdasági ágazata információkat nyújtott be a Bizottságnak az Odlewnia Zawiercie S.A., a hasonló termék lengyelországi gyártójának a Meide Group Co., Ltd. (a továbbiakban: Meide csoport), egy Kínában letelepedett vállalat általi felvásárlásáról.
(1) HL L 176., 2016.6.30., 21. o. (2) HL L 269., 2013.10.10., 1. o. (3) A Bizottság (EU) 2019/1259 végrehajtási rendelete (2019. július 24.) a Kínai Népköztársaságból és Thaiföldről származó menetelt temperöntvény és gömbgrafitos öntöttvas csőszerelvények és -illesztések behozatalára vonatkozó végleges dömpingellenes vámnak az (EU) 2016/1036 európai parlamenti és tanácsi rendelet 11. cikkének (2) bekezdése szerinti hatályvesztési felülvizsgálatot követő kivetéséről (HL L 197., 2019.7.25., 2. o.).
(4) TARIC: az Európai Unió integrált vámtarifája.